Diari Oficial de la Generalitat Valenciana


Sumari del DOGV 9683, del 14-09-2023 (2023/9309)

RESOLUCIÓ de 16 de agosto de 2023, de la Direcció General de Medi Natural i Animal, per la qual es declara la caducitat de l'expedient de delimitació parcial de la via pecuària assagador d'Alginet i Algemesí, al terme municipal d'Albalat de la Ribera.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9683

Data del DOGV
:   14-09-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/9309


Data del document
:   16-08-2023

Organisme emissor


Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori

RESOLUCIÓ de 16 de agosto de 2023, de la Direcció General de Medi Natural i Animal, per la qual es declara la caducitat de l'expedient de delimitació parcial de la via pecuària assagador d'Alginet i Algemesí, al terme municipal d'Albalat de la Ribera. [2023/9309]  
Vist l'expedient de delimitació parcial de la via pecuària assagador d'Alginet i Algemesí, al terme municipal d'Albalat de la Ribera, província de València.  
  
Antecedents de fet  
1. Per la Resolució del 7 de juliol de 2003, de la Conselleria de Territori i Habitatge, es va formalitzar l'inici d'aquells expedients necessaris per a delimitar els terrenys de les vies pecuàries incloses en el conveni subscrit, amb data 23 de desembre de 2002 (BOE 22.01.2003), entre el Ministeri de Medi Ambient de l'Administració general de l'Estat, i la Generalitat Valenciana, per a l'execució del projecte de delimitació, amollonament i senyalització de les vies pecuàries del Corredor de la Vall del Cabriol - Albufera de València (Ramal Meridional).  
Aquesta resolució d'inici, en la qual s'inclou el tram XIV, assagador d'Alginet i Algemesí, va ser publicada en el DOGV núm. 4568, del 19 d'agost de 2003.  
2. Amb data 25 de maig de 2005, es va publicar en el DOGV núm. 5013 la informació pública relativa a la data d'inici de les operacions de la delimitació parcial del camí ramader assagador d'Alginet i Algemesí, al terme municipal d'Albalat de la Ribera, prevista per a l'11 de juliol de 2005.  
3. Amb data 2 de juny de 2023, el tècnic de la Unitat de Vies Pecuàries de la Direcció Territorial de València emet un informe en el qual posa de manifest la necessitat de declarar la caducitat de l'esmentat expedient de delimitació i iniciar un nou procediment de delimitació d'aquesta via pecuària. Aquest informe disposa del vistiplau del cap de la Secció Forestal de data 4 de juny de 2023.  
4. Amb data de 10 de juliol de 2023, la directora territorial de València emet una proposta de caducitat de l'expedient de delimitació parcial de la via pecuària assagador d'Alginet i Algemesí, del terme municipal d'Albalat de la Ribera.  
5. Amb data d'11 d'agost de 2023, el Servei d'Ordenació i Gestió Forestal emet informe favorable a la declaració de caducitat de l'expedient de delimitació parcial de la via pecuària assagador d'Alginet i Algemesí, al terme municipal d'Albalat de la Ribera, província de València.  
  
  
Fonaments de dret  
1. Des de la Direcció Territorial de València de l'aleshores Conselleria d'Agricultura, Desenvolupament Rural, Emergència Climàtica i Transició Ecològica s'emet, amb data de 10 de juliol de 2023, una proposta de resolució amb el contingut següent:  
«[…] Antecedents de fet  
[…] Tercer. Les últimes actuacions i diligències, en la instrucció de l'expedient de delimitació de la via pecuària, daten de l'any 2006, que fan referència a la fase de contestació d'al·legacions.  
Quart. Actualment, l'Àrea de Carreteres de la Diputació Provincial de València desenvolupa el projecte per a la circumval·lació de la població d'Albalat de la Ribera, i expropia els terrenys afectats per les futures obres, i, entre aquests, els de la via pecuària assagador d'Alginet i Algemesí.  
[…] Vistos els antecedents de fet, els preceptes aplicables i l'altra normativa general d'aplicació, es proposa:  
Declarar la caducitat de l'expedient de delimitació parcial de la via pecuària assagador d'Alginet i Algemesí, del terme municipal d'Albalat de la Ribera, iniciat d'ofici l'any 2005, sense haver sigut resolt, i atés que ha transcorregut un termini superior als 18 mesos, sense perjudici que posteriorment s'inicie un nou procediment de delimitació de la via pecuària esmentada, incorporant-hi els actes i els tràmits el contingut dels quals s'han mantingut igual si no s'haguera produït la caducitat.  
  
Tot això, a l'efecte de la depuració física i jurídica del domini públic pecuari afectat pel projecte de circumval·lació de la població d'Albalat de la Ribera, i amb la finalitat d'evitar l'expropiació del patrimoni públic pecuari la Generalitat.»  
2. La classificació de les vies pecuàries del terme municipal d'Albalat de la Ribera (València) va ser aprovada per Ordre Ministerial de data 25 de març de 1976, publicada en el BOE núm. 125, del 25 de març de 1978, i en el BOP de València núm. 146, del 21 de juny de 1976.  
  
3. De conformitat amb el que s'estableix en el Decret 112/2023, de 25 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, la Direcció General de Medi Natural i Animal de la Conselleria de Medi Ambient, Aigua, Infraestructures i Territori té les competències en matèria de vies pecuàries.  
4. Els procediments de delimitació es tramiten de conformitat amb el que es disposa en la Llei 3/2014, d'11 de juliol, de la Generalitat, de vies pecuàries de la Comunitat Valenciana; la Instrucció de 13 de gener de 2012, de la Direcció General del Medi Natural, sobre vies pecuàries, i la Llei 3/1995, de 23 de març, de vies pecuàries.  
D'acord amb l'anterior, l'article 14 de la Llei 13/2014 estableix que «la delimitació s'aprovarà mitjançant una resolució de la conselleria competent en matèria de vies pecuàries, el termini de resolució de la qual serà de 18 mesos des de l'acord d'inici per part de la direcció general competent de la conselleria esmentada i inclourà necessàriament la relació d'ocupacions, intrusions i contigüitats que afecten la via que es delimita…».  
5. El present acte administratiu es regeix, així mateix, pel que es disposa en la Llei 39/2015, d'1 d'octubre, del procediment administratiu comú de les administracions públiques, així com pel que s'estableix en la Llei 14/2003, de 10 d'abril, de patrimoni de la Generalitat.  
Referent a això, l'article 21.1 de la Llei 39/2015, d'1 d'octubre, estableix que:  
«L'Administració està obligada a dictar resolució expressa i a notificar-la en tots els procediments siga quina siga la seua forma d'iniciació.  
  
En els casos de prescripció, renúncia del dret, caducitat del procediment o desistiment de la sol·licitud, així com de desaparició sobrevinguda de l'objecte del procediment, la resolució consistirà en la declaració de la circumstància que concórrega en cada cas, amb indicació dels fets produïts i les normes aplicables.  
[…]»  
D'altra banda, l'article 25.1 de la Llei 39/2015 recull que:  
«En els procediments iniciats d'ofici, el venciment del termini màxim establit sense que s'haja dictat i notificat resolució expressa no eximeix l'Administració del compliment de l'obligació legal de resoldre, i produeix els efectes següents:  
[…]  
b) En els procediments en què l'Administració exercite potestats sancionadores o, en general, d'intervenció, susceptibles de produir efectes desfavorables o de gravamen, es produirà la caducitat. En aquests casos, la resolució que declare la caducitat ordenarà l'arxivament de les actuacions, amb els efectes previstos en l'article 95.»  
Així mateix, l'article 95.3 indica:  
«La caducitat no produirà per si sola la prescripció de les accions del particular o de l'Administració, però els procediments caducats no interrompran el termini de prescripció.  
En els casos en els quals siga possible la iniciació d'un nou procediment per no haver-se produït la prescripció, s'hi podran incorporar els actes i tràmits el contingut dels quals s'haguera mantingut igual si no s'haguera produït la caducitat».  
D'acord amb els anteriors antecedents de fet i fonaments de dret, i vist el temps transcorregut des de la resolució per la qual s'autoritzava l'inici dels expedients de delimitació de les vies pecuàries del Corredor de la Vall del Cabriol - Albufera de València, del 7 de juliol de 2003, i la data d'inici de les operacions de fitació de delimitació de l'assagador d'Alginet i Algemesí, l'11 de juliol de 2005, resolc:  
  
Primer  
Declarar la caducitat de l'expedient de delimitació parcial de la via pecuària assagador d'Alginet i Algemesí, al terme municipal d'Albalat de la Ribera, província de València.  
Tot això sense perjudici que s'inicie un nou procediment de delimitació, incorporant-hi els actes i tràmits el contingut dels quals s'han mantingut igual si no s'haguera produït la caducitat, tal com estableix l'article 95 de la Llei 39/2015, d'1 d'octubre.  
  
Segon  
Comunicar a la Direcció Territorial de València la present resolució, per a la notificació als interessats i als efectes oportuns.  
  
Contra la present resolució, que no posa fi a la via administrativa, es podrà interposar un recurs d'alçada davant la Secretaria Autonòmica de Medi Ambient i Territori, en el termini d'un mes, a comptar des de l'endemà de la recepció de la present notificació, d'acord amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, en relació amb l'article 68.3.c de la Llei 5/1983, de 30 de desembre, del Consell.  
  
València, 16 d'agost de 2023.- El director general de medi natural i Animal: Raúl Mérida Gordillo.